“แอร์เอเชีย” เข้าซื้อ “Gojek” ไทย เดินหน้าขยาย Airasia Super app สู่ “อาเซียน”
"แอร์เอเชีย" เข้าซื้อกิจการ Gojek ที่อยู่ในประเทศไทย เพื่อเดินหน้าขยาย Airasia Super app ครอบคลุมภูมิภาคอาเซียนอย่างมีประสิทธิภาพ พร้อมทั้งเปิดให้เข้าถือหุ้นบางส่วน ดันรากฐานธุรกิจให้เกิดความแข็งแกร่ง
7 ก.ค. 2564

ทางแอร์เอเชีย ดิจิทัล ซึ่งเป็นหน่วยธุรกิจด้านดิจิทัลภายใต้กลุ่มแอร์เอเชีย และ Gojek (โกเจ็ก) แพลตฟอร์มบริการด้านอีคอมเมิร์ซและการชำระเงินผ่านมือถือชั้นนำของอาเซียน ประกาศผนึกกำลังเสริมแกร่ง ผ่านการเข้าซื้อกิจการของ Gojek ส่วนที่ดำเนินการอยู่ในประเทศไทย
สำหรับข้อตกลงนี้เป็นไปตามแผนการเดินหน้าขยายการเติบโตของ airasia super app ให้ครอบคลุมภูมิภาคอาเซียนอย่างมีประสิทธิภาพ ในขณะเดียวกันก็ทำให้ Gojek สามารถเพิ่มการลงทุนในการดำเนินงานได้ โดยเฉพาะในตลาดเวียดนามและสิงคโปร์
อย่างไรก็ตาม ในทางกลับกัน Gojek จะเข้าถือหุ้นบางส่วนในแพลตฟอร์ม airasia super app ซึ่งมีมูลค่าประเมินทางตลาดอยู่ที่ประมาณหนึ่งพันล้านเหรียญสหรัฐ ข้อตกลงดังกล่าวทำให้ทั้งสองฝ่ายต่างมีรากฐานธุรกิจที่แข็งแกร่งขึ้น อีกทั้งยังเป็นโอกาสใหม่ในการดำเนินธุรกิจและเติบโตร่วมกันอย่างมั่นคงและยั่งยืนในภูมิภาคที่เติบโตเร็วที่สุดแห่งหนึ่งของโลก